| Dólar de prata Robert F. Kennedy |
| --- |
|  |  |
| A/: Busto de fronte de Robert F. Kennedy. Data e marca de gravador (TDR).
Lendas: ROBERT F. KENNEDY / IN GOD WE TRUST / LIBERTY | R/: Selos do Departamento de Xustiza e do Senado dos EEUU superpostos. Marcas de ceca (S), de deseñador (JP) e de gravador (TDR).
Lenda: UNITED STATES OF AMERICA / JUSTICE / ONE DOLLAR |
| * **Valor**: 1 dólar.
* **Gravador**: Thomas D. Rogers (anv.), e Jim Peed e T. D. Rogers (rev.).
* **Datas de emisión**: 1998
* **Ceca**: *US Mint*: Ceca de San Francisco (S).
* **Tiraxe**: 205.442 exemplares.
* **Aliaxe**: 90 % prata e 10 % cobre.
* **Diámetro**: 38,1 mm.
* **Peso**: 26,73 g.
* **Espesor**: 2,8 mm.
* **Canto**: estriado.
 |

O **dólar de prata Robert F. Kennedy** é unha moeda conmemorativa, non circulante, emitida pola Casa da Moeda dos Estados Unidos en 1998 e cuñada pola Ceca de San Francisco.

Esta moeda dun dólar foi autorizada pola Lei 103-328, do 29 de setembro de 1994, pola que se dispuxo a emisión dunha moeda na honra de Robert F. Kennedy (1925-1968), en conmemoración do 30 aniversario do seu asasinato nos Ánxeles, California.

Deseño
------

No anverso da moeda, deseñado e gravado por Thomas D. Rogers, represéntase un busto de fronte do personaxe conmemorado, Robert F. Kennedy, que foi Fiscal Xeral dos EEUU e senador por Nova York. A lenda principal correspóndese co seu nome, ROBERT F: KENNEDY, e complétase cos lemas IN GOD WE TRUST ("En Deus confiamos") e LIBERTY ("Liberdade"), tradicionais das moedas estadounidenses.

Fotografía de Robert F. Kennedy en 1968.
Pola súa banda, o reverso, deseñado por Jim Peed e gravado por Thomas D. Rogers, reproduce os selos superpostos do Departamento de Xustiza e do Senado dos Estadous Unidos, as dúas institucións das que formou parte Robert F. Kennedy. Ademais da Palabra JUSTICE ("Xustiza"), as lendas do reverso son alusivas ao nome do país e ao valor facial da moeda.

Produción e comercialización
----------------------------

A lei que autorizou a emisión destas moedas conmemorativas prevía unha tiraxe máxina de 500.000 exemplares. A moeda produciuse na Casa da Moeda de San Francisco e a emisión estivo dispoñible para a súa adquisición por parte da poboación desde o 2 de xaneiro ao 31 de decembro de 1998.

A súa produción foi de 106.422 moedas na súa condición estándar e 99.020 en versión con acabamento especial (*proof*) o que fai un total de 205.442 exemplares.

Este dólar conmemorativo comercializouse aos prezos de 32 dólares en condición estándar e 37 en versión *proof*. Consonte a lei que autorizou a moeda, o beneficio acadado pola súa venda foi destinado á organización sen ánimo de lucro *Robert F. Kennedy Memorial*, de Washington.

Notas
-----

1. 1 2  "Public Law 103-328 - SET. 29, 1994". *Govinfo.gov*
2. 1 2 3 4 5  "Robert F. Kennedy Silver Dollar". *United States Mint*.
3. 1 2 3 4 5 6 7  "1 Dollar Robert F. Kennedy". *Numista.com*
4. ↑  "Historical Commemorative Coin Sales Figures: 1998 Robert F. Kennedy Silver Dollar". *United States Mint*.

Véxase tamén
------------

### Outros artigos

* Moeda dun dólar estadounidense
* Moedas do dólar estadounidense
* Casa da Moeda dos Estados Unidos

### Ligazóns externas

* "1998 Robert F. Kennedy Silver Dollar" (*ModernCommemoratives.com*)